Ladislav Chudík - Krénová, Ľubica 1963; Čermáková, Iveta (Bratislava Slovart, spol. s r.o. Divadelný ústav, 2009)
Knižná publikácia o všestrannom hercovi, ale aj nezameniteľnom recitátorovi Ladislavovi Chudíkovi, ktorý sa výraznou mierou podieľal na formovaní slovenského profesionálneho dramatického umenia.

Začiatky, zrenie i úspechy jedinečného umelca v rámci jeho osobných dejín sú organickou súčasťou dejín slovenského divadla a československého filmu a televízie. Výhry a prehry na javisku i pred kamerou sa prelínajú s dramatickými zvratmi v súkromnom živote. Ambíciou publicistky a divadelnej kritičky Ľubice Krénovej je postihnutie fatálnej prepojenosti profesného s osobným, ktoré je v živote herca ťažko oddeliteľné. Herec prináša do tvorby vlastnú životnú skúsenosť i vlastnú psychiku. Prepožičiavať ich do služieb herectva môže však iba pod prísnou sebakontrolou, pričom hranice medzi hereckou postavou a osobnosťou predstaviteľa sa v prípade autentického herectva, akého je práve Ladislav Chudík zakladateľom, stierajú. Kniha podmanivým spôsobom sleduje zápas herca o originalitu, autenticitu a legitimitu, ktorý je v jeho prípade narúšaný nielen nepriazňou osudu, ale aj smutnými odchodmi nenahraditeľných kolegov - hercov, režisérov, dramatikov, básnikov. Autorka vyčerpávajúco pracovala s kompletnými divadelnými, filmovými i televíznymi archiváliami, a tiež s hercovými osobnými spomienkami, privátnou korešpondenciou a desiatkami jeho vlastných zápisníkov so sugestívnymi a otvorenými intímnymi záznamami umelca, človeka, občana.

Herecká monografia Ladislav Chudík, ktorá dôsledne a zasvätene zhodnocuje bohaté herecké dielo a zároveň predstavuje tohto výnimočného umelca ako zraniteľného človeka a morálneho občana, vzniká v spolupráci s Divadelným ústavom.
Resumé anglicky
Keywords: Chudík, Ladislav -- slovenský herec a divadelný pedagóg -- 27. mája 1924 - 29. júna 2015; slovenská literatúra; divadlo; herci; film; Slovensko; biografie; populárno-náučné publikácie